Keywords

Summary



Keywords

1. Európska únia – Inštitúcie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Rozsah – Uplatnenie na správne spisy týkajúce sa konaní o kontrole koncentrácií – Dokumenty, ktoré si vymenili Komisia a oznamujúce strany alebo tretie osoby

(Článok 15 ZFEÚ; nariadenie Európskeho parlamentu a Rady č. 1049/2001, článok 4 ods. 2; nariadenia Rady č. 4064/89 a č. 139/2004)

2. Európska únia – Inštitúcie – Právo verejnosti na prístup k dokumentom – Nariadenie č. 1049/2001 – Výnimky zo zásady prístupu k dokumentom – Odmietnutie odôvodnené viacerými výnimkami – Prípustnosť

(Nariadenie Európskeho parlamentu a Rady č. 1049/2001, článok 4)

3. Európska únia – Inštitúcie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Ochrana rozhodovacieho procesu – Interné dokumenty Komisie týkajúce sa konania o kontrole koncentrácií – Žiadosť o prístup podaná počas súdneho konania, v ktorom sa má vydať rozhodnutie o ukončení konania o dotknutej koncentrácii – Prípustnosť odmietnutia

(Článok 15 ZFEÚ; nariadenie Európskeho parlamentu a Rady č. 1049/2001, článok 4 ods. 3)

4. Európska únia – Inštitúcie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Ochrana súdnych konaní – Interné dokumenty Komisie týkajúce sa konania o kontrole koncentrácií – Žiadosť o prístup podaná počas súdneho konania, v ktorom sa má vydať rozhodnutie o ukončení konania o dotknutej koncentrácii – Prípustnosť odmietnutia

(Článok 15 ZFEÚ; nariadenie Európskeho parlamentu a Rady č. 1049/2001, článok 4 ods. 2)

Summary

1. Aj keď cieľom nariadenia č. 1049/2001 o prístupe verejnosti k dokumentom Európskeho parlamentu, Rady a Komisie je priznať verejnosti čo najširšie právo na prístup k dokumentom inštitúcií, toto právo s ohľadom na režim výnimiek stanovených v článku 4 tohto nariadenia podlieha určitým obmedzeniam z dôvodov verejného alebo súkromného záujmu.

Na odôvodnenie zamietnutia prístupu k určitému dokumentu v zásade nepostačuje, že tento dokument spadá pod činnosť alebo záujem, ktoré sú uvedené v článku 4 ods. 2 nariadenia č. 1049/2001, keďže dotknutá inštitúcia musí takisto poskytnúť vysvetlenie, ako by prístup k tomuto dokumentu mohol konkrétne a skutočne poškodiť záujem chránený výnimkou upravenou v tomto článku. V tejto súvislosti sa však inštitúcia môže opierať o všeobecné domnienky uplatňujúce sa na určité kategórie dokumentov, pretože na žiadosti o zverejnenie týkajúce sa dokumentov rovnakej povahy je možné uplatniť podobné všeobecné úvahy.

Takéto všeobecné domnienky sa uplatňujú v oblasti konania o kontrole koncentrácie medzi podnikmi z toho dôvodu, že právna úprava, ktorá upravuje toto konanie, najmä nariadenia č. 4064/89 a č. 139/2004 o kontrole koncentrácií medzi podnikmi, stanovuje aj striktné pravidlá, pokiaľ ide o zaobchádzanie s informáciami, ktoré boli získané alebo preukázané v rámci takéhoto konania. Právo nahliadnuť do správneho spisu v rámci konania o kontrole koncentrácie medzi podnikmi a právo na prístup k dokumentom na základe nariadenia č. 1049/2001 sa z právneho hľadiska síce líšia, nič to však nemení na tom, že z funkčného hľadiska vedú k porovnateľnej situácii. Prístup k spisu, bez ohľadu na právny základ jeho priznania, umožňuje totiž dotknutým osobám získať pripomienky a dokumenty predložené Komisii.

Rozšírený prístup k dokumentom, ktoré si v rámci takéhoto konania navzájom vymenili Komisia a oznamujúce strany alebo tretie osoby, na základe nariadenia č. 1049/2001, tak mohol ohroziť rovnováhu, ktorú chcel v nariadení o koncentráciách normotvorca Únie zabezpečiť medzi povinnosťou dotknutých podnikov poskytnúť Komisii prípadne citlivé obchodné informácie s cieľom umožniť jej posúdiť zlučiteľnosť navrhovanej koncentrácie so spoločným trhom na jednej strane a so zárukou posilnenej ochrany, ktorá sa na základe služobného a obchodného tajomstva vzťahuje na informácie poskytnuté Komisii, na strane druhej.

Ak by iné osoby, než sú tie, ktoré majú právo na prístup k spisu na základe právnej úpravy o kontrole koncentrácií medzi podnikmi, alebo osoby, ktoré by sa mohli považovať za dotknuté osoby, ale nevyužili svoje právo na prístup k informáciám alebo im bolo toto právo odmietnuté, mohli získať prístup k dokumentom týkajúcim sa takéhoto konania na základe nariadenia č. 1049/2001, systém zavedený takouto právnou úpravou by bol spochybnený.

Takáto všeobecná domnienka na odôvodnenie zamietnutia prístupu k týmto dokumentom platí bez ohľadu na to, či sa žiadosť o prístup týka už skončeného konania o kontrole, alebo prebiehajúceho konania.

Táto všeobecná domnienka však nevylučuje možnosť preukázať, že na daný dokument, ktorého zverejnenie sa požaduje, sa táto výnimka nevzťahuje alebo že existuje prevažujúci verejný záujem odôvodňujúci zverejnenie tohto dokumentu podľa článku 4 ods. 2 nariadenia č. 1049/2001.

(pozri body 111, 116, 118, 120 – 122, 124, 126)

2. Pozri text rozhodnutia.

(pozri body 113, 114)

3. Výnimka týkajúca sa ochrany rozhodovacieho procesu stanovená v článku 4 ods. 3 nariadenia č. 1049/2001 o prístupe verejnosti k dokumentom Európskeho parlamentu, Rady a Komisie odôvodňuje odmietnutie prístupu k interným správam Komisie týkajúcim sa konania o kontrole koncentrácie medzi podnikmi, akými sú správy a právne stanoviská. Táto inštitúcia by totiž mohla v závislosti od výsledku súdneho konania, v ktorom sa má rozhodnúť o ukončení konania o koncentrácii podnikov, pristúpiť k opätovnému výkonu svojich činností, aby prípadne prijala nové rozhodnutie týkajúce sa predmetnej koncentrácie, takže povinnosť, ktorá bola stanovená uvedenej inštitúcii, a to zverejniť v priebehu tohto konania uvedené interné správy, by mohla vážne narušiť rozhodovací proces tejto inštitúcie.

(pozri body 127, 130)

4. Pozri text rozhodnutia.

(pozri bod 132)